V. Tomanová, ministerka práce, sociálnych vecí a rodiny SR: (2010-02-11):
Pre ministerstvo práce, sociálnych vecí a rodiny vyplynuli najmä tieto úlohy. Zefektívniť aktívne politiky trhu práce a modernizáciu služieb zamestnanosti prostredníctvom realizácie nasledovných národných projektov. Išlo o projekt začleňovania znevýhodnených uchádzačov o zamestnanie na trh práce, stratégiu aktívneho starnutia, národný systém felxiistoty, národná sústava povolaní, štatistické zisťovanie u živnostníkov a prognózovanie potrieb trhu práce, hodnotenie efektívnosti aktívnych opatrení na trhu práce, zabezpečiť realizáciu Národného projektu podpory uplatnenia občanov ohrozených hromadným prepúšťaním v dôsledku globálnej finančnej krízy, zabezpečiť vyhlásenie výzvy na predkladanie dopytovo orientovaných projektov na podporu tvorby nových pracovných miest, vrátane podpory vytvárania nových pracovných miest v nových podnikoch a samozamestnania a zabezpečiť realizáciu vzdelávania a prípravy pre trh práce s cieľom podporiť zamestnanosti a rastu kvality pracovnej sily pre potreby zamestnávateľov. Plnenie všetkých úloh pre rezort práce, sociálnych vecí a rodiny sa pravidelne vyhodnocuje a štvrťročne sa predkladá gestorovi, t. j. Ministerstvu hospodárstva Slovenskej republiky, ktorý tento odpočet predkladá na rokovanie vlády a na rokovanie sociálnych partnerov, teda Hospodárskej a sociálnej rady. Následne ministerstvo práce, sociálnych vecí a rodiny pripravilo návrh opatrení na zmiernenie dopadov globálnej finančnej a hospodárskej krízy na zamestnanosť, ktorý bol schválený vládou Slovenskej republiky vo februári 2009. Tieto opatrenia boli zamerané predovšetkým na podporu udržania zamestnanosti, na podporu vytvárania nových pracovných miest, na podporu motivácie pri hľadaní a prijatí zamestnania, na podporu a vytvorenie priaznivejších podmienok pre samostatnú zárobkovú činnosť a na zefektívnenie, zintenzívnenie medziregionálnej pracovnej mobility. Právny rámec pre aplikáciu uvedených opatrení vytvoril zákon č. 49/2009, ktorým sa novelizoval zákon č. 5/2004 o službách zamestnanosti v znení neskorších predpisov a ktorým boli prijaté nové nástroje aktívnej politiky trhu práce určené tak pre zamestnávateľov, ako aj pre zamestnancov, ale dokonca na riešenie aj lokálnej i regionálnej zamestnanosti, teda pre obce, vyššie územné celky, avšak s obmedzenou účinnosťou, a to na obdobie od 1. marca 2009 do 31. decembra 2010. Ide napríklad o príspevok na podporu udržania zamestnanosti, ďalej príspevok na podporu vytvárania nových pracovných miest a pre uchádzačov o zamestnanie napríklad o príspevok ku mzde zamestnanca, príspevok na podporu samostatnej zárobkovej činnosti. Aspoň príkladom uvediem, že za obdobie realizácie uvedených nástrojov, t. j. od marca do 31. decembra 2009 bolo celkovo prijatých 3 587 žiadostí na vytvorenie alebo udržanie 49 465 pracovných miest, resp. zamestnanosť uchádzačov o zamestnanie v dohodnutej výške 34,1 mil. eur. Zo strany zamestnávateľov pretrváva stále najväčší záujem o príspevok na podporu udržania zamestnanosti. Uvedeným opatrením bolo podporené udržanie takmer 43 000 pracovných miest v celkovej dohodnutej sume 13,1 mil. eur. Priemerná výška finančných prostriedkov na udržanie jedného pracovného miesta predstavuje zhruba 307 eur pri tomto prostriedku. Vysoký záujem prejavujú zamestnávatelia aj o príspevok na podporu vytvorenia nového pracovného miesta. Prostredníctvom tohto príspevku sa podarilo vytvoriť 6,5 tisíca nových pracovných miest v celkovej dohodnutej sume 20 mil. 800 000 eur. Priemerná výška finančných prostriedkov taktiež u tohto prostriedku, tohto nástroja, na vytvorenie jedného pracovného miesta je 3 174 eur. Okrem toho sa novelou na prechodné obdobie vytvorili priaznivejšie legislatívne podmienky pre vznik sociálnych podmienok, najmä v podmienkach obecných sociálnych podnikov. Uvoľnili sme podmienky pre poskytovanie investičnej pomoci na vytváranie nových pracovných miest aj v regiónoch s nižšou mierou evidovanej nezamestnanosti. Zvýšila sa mesačná výška príspevku na dochádzku za prácou, a to v priemere o 35,3 eura. V oblasti pracovnoprávnych vzťahov sa na prechodné obdobie do konca roku 2011 dala zamestnávateľovi možnosť, ak zamestnanec nemôže vykonávať prácu pre prekážku na strane zamestnávateľa, ktorou sú vážne prevádzkové dôvody, poskytnúť zamestnancovi po dohode s odborovou organizáciou  pracovné voľno, za ktoré mu patrí mzda. Ide o tzv. flexikonto. Rezort práce, sociálnych vecí a rodiny priebežne reagoval na aktuálnu ekonomickú situáciu aj ďalšou novelou o službách zamestnanosti, tiež s obmedzenou účinnosťou od 1. decembra 2009 do konca roku 2010, a ktorou sa vytvorili priaznivejšie podmienky na podporu vstupu a zotrvanie na trh práce pre absolventov, opätovného vstupu na trh práce pre znevýhodnených uchádzačov o zamestnanie, ktorí sa stali nezamestnanými z dôvodu skončenia pracovného pomeru z organizačných dôvodov. Aktuálny vládny návrh novely zákona o službách zamestnanosti s predpokladanou účinnosťou od 1. marca tohto roku taktiež obsahuje okrem iného aj zavedenie nového príspevku na podporu regionálnej a miestnej samosprávy, účelom ktorého je podpora vstupu a opätovného vstupu vybraných skupín znevýhodnených uchádzačov o zamestnanie, ako sú napríklad absolventi škôl, mamičky po ukončení rodičovskej dovolenky, občania mladší ako 25 rokov, teda absolventi, ktorí si nenašli prácu, občania starší ako 50 rokov, dlhodobo nezamestnaní občania, občania dlhodobo vzdialení od trhu práce z dôvodu ťažkostí pri zosúlaďovaní rodinného pracovného života, občania so zdravotným postihnutím, občania, ktorí sa stali nezamestnanými z organizačných dôvodov na trh práce a podpora rastu regionálnej miestnej zamestnanosti, a to s obmedzenou účinnosťou do 31. decembra 2011. Na prechodné obdobie do 31. decembra 2010 umožniť opätovné opakovanie vykonávania aktivačnej činnosti formou menších obecných služieb pre obec a tak podporiť plynulé udržiavanie pracovných návykov dlhodobo nezamestnaných občanov, ktorí sú poberateľmi dávky v hmotnej núdzi a peňažných príspevkov k dávke v hmotnej núdzi. Ďakujem. Skončila som.